
A Somssich-hegyi alsó-pleisztocén Beremendia (Mammalia, Soricidae) maradványok biosztratigráfiai és paleoökológiai jelentősége

A Villányi-hegységben található Somssich-hegy 2-es lelőhelyről került elő Magyarország egyik legjelentősebb késői kora-pleisztocén korú, mintegy 900 ezer éves gerinces faunája. A lelőhely a legújabb kutatások alapján egy 5 méter átmérőjű zsomboly lehetett. Üledéke erősen cementált, felső részén halványsárga aleurit, alsó részén vörösagyag. 1975 és 1984 között Jánossy Dénes egy nagyjából 9,5 méter mély üreget ásatott a kitöltésbe. A rétegsort 50, egyenként 20-30 cm vastag rétegre osztották, melyből tekintélyes mennyiségű Soricidae anyag került elő.
Vizsgálataim alapján a Soricidae családot 3 genus 7 faja (Beremendia fissidens (PETÉNYI), B. minor RZEBIK-KOWALSKA, Crocidura kornfeldi KORMOS, C. obtusa KRETZOI, Sorex (Drepanosorex) margaritodon KORMOS, S. minutus LINNAEUS és S. runtonensis HINTON) képviseli. Elkészítettem ezen fajok anatómiai leírását, és új eredményként meghatároztam a két Beremendia faj elkülönítő bélyegeit. Méret alapján történő elkülönítésüket matematikai statisztikai módszerekkel is igazoltam, melyekhez az R 3.1.1. programot használtam. Szintén új eredmény a kisméretű Beremendia faj (B. minor) leírása a pleisztocénből, mely eddig csak pliocén korú lelőhelyekről volt ismert.
A taxonómiai vizsgálatokon felül célom volt a lelőhely előzetes paleoökológiai értékelése is a cickányok előfordulása alapján, melyhez meghatároztam a Beremendia fajok minimum egyedszámát, illetve a Sorex és Crocidura egyedek darabszámát minden rétegben. Utóbbi két genus maradványai a rétegekben nagy egyedszámmal fordulnak elő, arányuk változásából következtettem az egykori klímára és környezetre. A Sorex cickányok dominanciája hűvösebb klímát, illetve zárt vegetációt jelez, ezzel szemben a Crocidura genus képviselői inkább melegebb éghajlat és nyílt vegetáció indikátorai. A Beremendia és a nedvességkedvelő csoportok réteg szerinti eloszlása alapján megállapítható, hogy egyes periódusokban a lelőhely közvetlen környezetében lehetett-e jelen nyílt víztükör.
Célkitűzésem volt a Beremendia és a Kárpát-medencében élt korábbi óriáscickányok összevetése is. Elsőként a Crusafontina genus képviselői jelentek meg a területen a késő-miocén elején (MN 9), majd később kialakult az Amblycoptus oligodon (MN 12-13) és a Kordosia topali (MN 13-14). Ezen Anourosoricini fajok a pliocén végére megritkultak, majd végleg eltűntek a területről, helyüket egy velük rokonságban nem álló, de nagyon hasonló méretű és életmódú forma, a Beremendia vette át, mely körülbelül 350 ezer éve halt ki.



